### NN 65/2017 (7.7.2017.), Odluka o gradskim porezima Grada Novog Marofa

Grad Novi Marof

1542

Na temelju članaka 20. i 42., a u vezi s člankom 67. Zakona o lokalnim porezima (»Narodne novine« br. 115/16), članka 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15) i članka 37. Statuta Grada Novog Marofa (»Službeni vjesnik Varaždinske županije« broj 22/09, 7/11, 11/13 i 19/13 – pročišćeni tekst), Gradsko vijeće Grada Novog Marofa na sjednici održanoj 29. lipnja 2017. godine, donosi

ODLUKU

O GRADSKIM POREZIMA

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Gradu Novom Marofu, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima kako slijedi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 2.

Grad Novi Marof dužan je uvesti i naplaćivati porez na nekretnine.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak s područja Grada Novog Marofa sukladno odredbama Zakona o lokalnim porezima (»Narodne novine« br. 115/16), Zakona o porezu na dohodak (»Narodne novine« br. 115/16) i Pravilnika o porezu na dohodak (»Narodne novine« br. 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 10% na osnovicu iz članka 4. ove Odluke.

Prirez porezu na dohodak prihod je proračuna Grada Novog Marofa.

III. POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada Novog Marofa.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalaze na području Grada Novog Marofa.

Članak 8.

Osnovica za porez na potrošnju iz članka 6. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

IV. POREZ NA KUĆE ZA ODMOR

Članak 11.

Porez na kuće za odmor plaćaju pravne i fizičke osobe koji su vlasnici kuća za odmor, a koje se nalaze na području Grada Novog Marofa.

Članak 12.

Porez na kuće za odmor plaća se u iznosu od 10,00 kuna/m2 godišnje po četvornom metru korisne površine kuće za odmor.

Članak 13.

Porez na kuće za odmor ne plaća se na kuće za odmor koje se ne mogu koristiti (zbog starosti i trošnosti, zbog ratnih razaranja i prirodnih nepogoda npr. poplava, požara, potresa).

Porez na kuće za odmor ne plaća se niti na kuće za odmor dok su u njima smješteni prognanici i izbjeglice te na odmarališta u vlasništvu Grada Novog Marofa koja služe za smještaj djece u dobi do 15 godina.

Članak 14.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor. Porez na kuće za odmor plaća se u roku od 15 dana od dana dostave rješenja o utvrđivanju tog poreza.

V. POREZ NA KORIŠTENJE JAVNIH POVRŠINA

Članak 15.

Porez na korištenje javnih površina plaćaju pravne i fizičke osobe koje privremeno koriste javnu površinu na području Grada Novog Marofa.

Javnom površinom, u smislu ove Odluke, smatraju se javne površine definirane odgovarajućim zakonskim odredbama te utvrđene Odlukom o komunalnom redu.

Privremenim objektima, u smislu ove Odluke, smatraju se kiosci, manji montažni objekti, pokretne naprave i ugostiteljske terase, definirane Odlukom o komunalnom redu Grada Novog Marofa i odgovarajućim zakonskim odredbama.

Članak 16.

Za korištenje javnih površina, ovisno o namjeni, utvrđuje se visina poreza na korištenje javnih površina kako slijedi:

|  |  |
| --- | --- |
| 1. kiosci, montažni objekti | 50,00 kn/m2/mjesečno |
| 2. ugostiteljske terase (od 1. 4. do 31. 10.) | 35,00 kn/m2/mjesečno |
| 3. ugostiteljske i slične pokretne prikolice | 20,00 kn/m2/dnevno |
| 4. šatori u kojima se obavlja ugostiteljska djelatnost | 10,00 kn/m2/dnevno |
| 5. cirkusi, luna park, zabavne radnje i slično | 1,50 kn/m2/dnevno |
| 6. prigodne prodaje na stolovima, klupama i štandovima ili bez postavljanja pokretnih naprava | 20,00 kn/m2/dnevno |
| 7. postavljanje stolova, klupa ili štandova u svrhu izborne promidžbe | 15,00 kn/m2/dnevno |
| 8. zamrzivači, uslužne naprave | 30,00 kn/m2/dnevno |
| 9. javne površine ispred trgovina koje se koriste za izlaganje i prodaju robe | 2,00 kn/m2/dnevno |
| 10. javne površine koje se koriste za utovar, istovar i smještaj građevinskog materijala, postavu skela, ograda gradilišta te u svrhu izvođenja građevinskih radova | 1,00 kn/m2/dnevno |
| 11. postavljanje reklamnih i oglasnih panoa, ploča i drugih objekata koji služe informiranju i reklamiranju | 2,00 kn/dnevno, paušal |
| 12. putokazi i slične naprave na javnim površinama | 2,00 kn/dnevno, paušal |
| 13. pokretne trgovine | 200,00 kn/mjesečno, paušal |
| 14. izlaganje robe bez mogućnosti prodaje | 5,00 kn/m²/dnevno. |

Članak 17.

Za korištenje javne površine podnosi se zahtjev gradskom upravnom tijelu nadležnom za komunalne poslove, sukladno Odluci o komunalnom redu.

Gradsko upravno tijelo nadležno za komunalne poslove rješenjem odobrava privremeno korištenje javne površine, sukladno Odluci o komunalnom redu i ovoj Odluci.

Ako podnositelj zahtjeva ima dospjelog dugovanja prema Gradu Novom Marofu s bilo koje osnove, ne može se odobriti korištenje javne površine.

Poslove u vezi s naplatom poreza na korištenje javne površine obavlja Upravni odjel za financije, gospodarstvo i društvene djelatnosti Grada Novog Marofa.

Članak 18.

Iznimno od odredaba članka 17. ove Odluke, gradonačelnik može odobriti privremenu uporabu javne površine i osloboditi obveznika plaćanja poreza na korištenje javne površine, u svrhu održavanja akcije zaštite okoliša, humanitarne, kulturne, sportske i druge akcije od interesa za Grad Novi Marof te za manifestacije za koje je Grad organizator i pokrovitelj.

VI. POREZ NA NEKRETNINE

Članak 19.

Posebnom odlukom Gradskog vijeća uredit će se detaljnije sva pitanja utvrđivanja i naplate poreza na nekretnine sukladno odredbama Zakona o lokalnim porezima (»Narodne novine« br. 115/16).

VII. PRIJELAZNE I ZAVRŠNE ODREDBE

Članak 20.

Na postupak utvrđivanja i naplate poreza iz ove Odluke, te druga postupovna pitanja primjenjuju se odredbe Zakona o lokalnim porezima i zakona kojim je uređen porezni postupak.

Članak 21.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ove Odluke.

Rješenja o korištenju javne površine koja su donijeta do dana stupanja na snagu ove Odluke ostaju na snazi.

Rješenja o odobravanju pokretne prodaje na području Grada Novog Marofa izdana do dana stupanja na snagu ove Odluke moraju se uskladiti s ovom Odlukom najkasnije u roku od 3 mjeseca od dana stupanja na snagu ove Odluke. Ako ovlaštenici pokretne prodaje ne pristnu na uvjete propisane ovom Odlukom, Rješenja o odobravanju pokretne prodaje na području Grada Novog Marofa će se staviti izvan snage.

Članak 22.

Odredbe članaka 11. – 14. ove Odluke prestaju važiti 1. siječnja 2018. godine.

Članak 23.

Danom stupanja na snagu ove Odluke prestaje važiti Odluka o porezima Grada Novog Marofa (»Službeni vjesnik Varaždinske županije« broj 25/01).

Članak 24.

Ova Odluka objavit će se u »Službenom vjesniku Varaždinske županije« i u »Narodnim novinama«, a stupa na snagu osmog dana od dana objave u »Službenom vjesniku Varaždinske županije«, osim odredaba o prirezu porezu na dohodak koje stupaju na snagu prvoga dana u mjesecu nakon mjeseca u kojem je ova Odluka objavljena u »Narodnim novinama«.

Klasa: 410-01/17-01/03
 Urbroj: 2186-022-01-17-4
 Novi Marof, 29. lipnja 2017.

Predsjednik
 Gradskog vijeća
 Mladen Benjak, v. r.